Alfred Sisley

Dr **Alfred Arthur Sisley** (* 30. Oktober 1839 z Bariis; † 29. Januar 1899 z Moret-sur-Loing) isch e franzöösische Mooler vom Impressionismus gsi.

## Lääbe
Dr Sisley isch z Frankriich as Soon vo änglische Chauflüt uf d Wält cho. Si Vater het im Handel mit Südamerika  e Vermööge gmacht. Noch dr Schuel häi si dr Alfred 1857 uf London gschickt, zum dört dr Bruef vom ene Chaufmaa z leere. Er het aber lieber welle Künstler wärden und isch dorum 1862 uf Bariis zrugg. Dört isch er bim Mooler Charles Gleyre go leere und het dr Pierre-Auguste Renoir und Claude Monet kennegleert. Er isch mit bäide s ganze Lääbe lang befründet gsi.

Im Juni 1866 het er e Bezieig mit dr Marie Lescouezec aagfange, wo au under em Naame Eugénie Lescouezec bekannt gsi isch, und het sä 1897 ghürootet. Si häi zwäi Chinder gha.

Im Sisley sini erste künstlerische Vorbilder si die änglische Landschaftsmooler us em früeje 19. Joorhundert gsi, wie dr William Turner, dr John Constable und dr Richard Parkes Bonington, won er Bilder von ene z London gsee het, und spööter die franzöösische Mooler Jean-Baptiste Camille Corot und Gustave Courbet. Im Pariser Salon vo 1867 het er zum erste Mol en äignigs Gmäld usgstellt, het sich sber vo 1870 aa immer mee de Impressioniste und iirem Moolstiil zuegwändet.

Im Dütsch-Franzöösische Chrieg vo 1870/1871 het d Familie Sisley iir Vermööge verloore, wo bis denn dr Alfred drvo gläbt het. Dr Sisley isch zu sim Dood arm bliibe, au wenn er e baar Bilder het chönne verchaufe, u. a. im Édouard Manet und im Sänger Jean-Baptiste Faure. Au häi en dr Kunsthändler Paul Durand-Ruel und dr Kritiker Théodore Duret understützt und eso het er si Familie und sich finanziell chönne über Wasser halte.

1874 isch er mit fümf Landschaftsbilder an dr Erste Impressioniste-Usstellig drbii gsi. 1879, won er Gäld brucht het, het er s no äinisch mit em Salon brobiert, d Schüri het aber si Bild nid aagnoo. 1882 het er 27 Gmäld an ere Grubbenusstellig vo de Impressioniste zäigt.

Dr Sisley het im Geegesatz zu andere Impressioniste as schüchtern gulte, dr Vincent van Gogh het von em im ene Brief an si Brueder gschriibe, er sig dr schüchternsti und samftisti vo de Impressioniste. Zu sine Läbzite het er nie die künstlerische Beachtig überchoo, won er verdient het. 

Sit 1895 het am Cheelchopfchräbs glitte und isch im Joor 1899 draa gstorbe. Sini Fründ Renoir und Monet si zum Begrääbnis cho. Dr Camille Pissarro het churz vor sim Dood über en gschriibe, er sig e groosse und herrlige Künstler und er mäini, ass er de bedütendste Mäister ebebürdig sig.

## Wärk
Berüemt si vor allem im Sisley sini Bilder vo dr Seine und iire Brugge in de domoolige Bariiser Vorstedt. Im Geegesatz zum Renoir und Monet, wo vilmol die gliiche Motiiv gmoolt häi wie dr Sisley, si d Landschaften und d Ortschafte bi iim in Momänt vo Rue daargstellt.  Im Lauf vo de Joor häi sich d Chraft, dr Usdruck und d Intensidäät vo de Farbe in sine Bilder versterkt. Bis zu sim Dood isch dr Sisley em impressionistische Stiil in siner äigene, chraftvolle Moolwiis dröi bliibe.

### E baar vo sine Wärk

## Liddratuur
* *Die großen Impressionisten. Revolution in der Malerei*, hrsg. v. Bruce Bernard. München: Delphin 1987. ISBN 3-7735-5323-4
* Raymond Cogniat: *Sisley.* München: Südwest-Verlag 1982. ISBN 3-517-00759-5
* Vivienne Couldrey: *Alfred Sisley. The English Impressionist.* Newton Abbot, Devon: David u. Charles 1992. ISBN 0-7153-9920-9
* François Daulte: *Alfred Sisley.* München: Schuler 1975. ISBN 3-7796-5051-7 
* François Daulte: *Sisley - les saisons.* Paris u. a.: Bibliothèque des Arts 1992. ISBN 2-85047-184-4
* Jean Leymarie u. Michel Melot: *Französische Impressionisten. Das graphische Werk von Manet, Pissarro, Renoir, Cézanne, Sisley.* München: Hirmer 1972. ISBN 3-7774-2490-0
* Richard Shone: *Sisley.* London: Phaidon Press 1999. ISBN 0-7148-3892-6
* Carola Lepping: *Huldigung an Sisley.* Norderstedt: Books on Demand GmbH. ISBN 3-8334-1878-8

## Fuessnoote


## Weblingg

* 
* Bilder vom Alfred Sisley im WebMuseum
* Alfred Sisley biography and works  
* Alfred Sisley - The complete works änglisch
* Alfred Sisley Usstellig z Wuppertal